شدت و ورع کی بنا پر ہمیشہ مشتبہ چیزوں سے پرہیز فرماتے تھے،مروان نے اپنے زمانہ میں میل کے نشان کے پتھر نصب کرائے تھے ، ابن عمرؓ ادھر رخ کرکے نماز پڑھنا مکروہ سمجھتے تھے ، کہ اس میں پتھر کی پرستش کا خیالی شائبہ ہے اس طرح حضرت عبد اللہ ابن عمرؓ اور دوسرے صحابہؓ ہمیشہ عہدِ رسالت ﷺ اور اس کے بعد خلفائے اربعہؓ کے وقت تک کھیتوں کا لگان لیا کرتے تھے ، لیکن ایک مرتبہ رافع بن خدیجؓ نے بیان کیا کہ آنحضرت ﷺ نے کھیتوں کے کرایہ سے منع کیا ہے،حضرت عبد اللہ ابن عمرؓ نے سناتو جاکر ان سے تصدیق چاہی ، رافع بن خدیج نے کہا کہ ہاں منع کیا ہے کہا تم کو معلوم ہے کہ عہد نبوی ﷺ میں زمین پر لگان لیا جاتا تھا ، اگرچہ ان کو اس کا یقین نہ تھا کہ آنحضرت ﷺ نے ایسا حکم دیا ہوگا ، مگر محض اس احتمال کی بنا پر لگان لینا چھوڑ دیا کہ شاید بعد میں آنحضرت ﷺ نے ممانعت فرما دی ہو اور مجھے علم نہ ہوا ہو ۔
Entity: رافع بن خدیج — Type: /person